Sportafrigter geskors ná molestering-beweringsŉ Sportafrigter van ŉ groot hoërskool in Johannesburg se noordelike voorstede moet weer op 12 Maart in die hof verskyn op aanklagte van molestering. Die 33-jarige afrigter van Bryanston High School is op 17 Januarie vanjaar in hegtenis geneem vir dade wat hy na bewering van 2017 tot verlede jaar met leerders gepleeg het, het kapt. Granville Meyer, woordvoerder van die Sandtonse polisiestasie, Dinsdagoggend aan Maroela Media bevestig. Die verdagte is borgtog toegestaan in die landdroshof in Alexandra en moet weer op die tweede Dinsdag in Maart daar voorkom. Luidens berigte is die man geskors nadat drie meisies aantygings teen hom gemaak het. Hy is daarna in hegtenis geneem nadat ŉ 17-jarige leerder en haar ma ŉ klag van molestering teen hom ingedien het, berig News24. Die polisie ondersoek ook die saak. Panyaza Lesufi, Gautengse LUR vir onderwys, sê intussen in ŉ verklaring hy is beïndruk deur die “flinke optrede” van die skool se beheerliggaam teen die verdagte, wat betrokke was by sportafrigting en in diens van die beheerliggaam was. “Die beheerliggaam het die onderwyser (sic) dadelik geskors nadat die klag in Januarie vanjaar onder hul aandag gebring is,” sê Lesufi. “ŉ Ondersoek deur ŉ onafhanklike regsfirma is afgehandel en … sy [dissiplinêre] verhoor word vir 5 en 6 Februarie beplan. Die polisie ondersoek ook die saak.” Intussen het Gauteng se onderwysdepartement sy psigo-maatskaplike eenheid na die skool gestuur om “die nodige steun en berading aan die betrokke leerders te bied”.